《安定山》
宋代·张恪

常怀玉垒李谪仙，精神浩瀚游八表。
顶摩苍天弄白日，方丈蓬莱思清矫。
吾乡夙号山水邦，萦青缭白杂苍缥。
人间要自有佳趣。何必陈瞷扶桑晓。
江郎秀色照闽吴，咀嚼自可忘幽悄。
烂柯山与浮云齐，突星骑石凌飞鸟。
何独此山名未燿，无乃潜德避喧扰。
定是壶中小有天，众星未易立谭了。
物之显晦固有数，巧历谁能穷忽秒。
我闻雁岩古业无，山经不载事沉杳。
后世奇秘始发见，游人足迹竟盘绕。
九华妙观人未睹，刘郎当时眼偏瞭。
固知有物必有遇，此理甚明非深渺。
岂惟安定名不腐，自觉刘郎才力少。
我诗那能为重轻，九鼎借助鸿毛小。
群豪自可继唐贤，联名况有诗僧皎。

作者简介：张恪（一一二○～？），字季武，衢州江山（今属浙江）人。高宗绍兴十八年（一一四八）进士，时年二十九（《宋绍兴十八年同年小录》）。孝宗乾道元年（一一六五）除著作郎，旋致仕（《南宋馆阁录》卷七）。事见清康熙《江山县志》卷九。